

ที่ มท ๐๘๑๐.6/ว ๗๔๑ กรมส่งเสริมการปกครองท้องถิ่น
 ถนนนครราชสีมา เขตดุสิต กทม. ๑๐๓๐๐

 ๘ เมษายน ๒๕๖4

เรื่อง แนวทางการเสนอโครงการพัฒนาและเสริมสร้างความเข้มแข็งของเศรษฐกิจฐานราก

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย ๑. คู่มือแนวปฏิบัติการเสนอโครงการฯ จำนวน ๑ ชุด

๒. แบบฟอร์มข้อเสนอโครงการของสำนักงานสภาพัฒนาการ จำนวน ๑ ชุด

 เศรษฐกิจและสังคมแห่งชาติ (แบบฟอร์ม 1 - 2)

3. แบบรายงานการประเมินความเสี่ยงการทุจริตฯ จำนวน 1 ชุด

4. แบบแสดงรายละเอียดงบประมาณของสำนักงบประมาณ จำนวน 1 ชุด

5. แบบฟอร์มตารางสรุปจำนวนโครงการและรายละเอียดบัญชีโครงการ จำนวน 1 ชุด

 ของจังหวัด

 6. บัญชีราคามาตรฐานของสำนักงบประมาณ จำนวน 1 ชุด

ด้วยคณะรัฐมนตรีได้มีมติเมื่อวันที่ ๓๐ มีนาคม ๒๕๖๔ เห็นชอบคู่มือแนวทางปฏิบัติ
การเสนอโครงการพัฒนาและเสริมสร้างความเข้มแข็งของเศรษฐกิจฐานราก ภายใต้กลุ่มแผนงาน/โครงการฟื้นฟูเศรษฐกิจท้องถิ่นและชุมชนบนพื้นฐานของโอกาสและศักยภาพของท้องถิ่น : ระดับพื้นที่ วงเงิน
๔๕,๐๐๐ ล้านบาท และมอบหมายให้หน่วยงานที่เกี่ยวข้องถือปฏิบัติตามแนวทางที่กำหนดไว้ในคู่มือ
แนวทางปฏิบัติการเสนอโครงการดังกล่าว รวมถึงกฎหมายและระเบียบที่เกี่ยวข้องของทางราชการ
โดยเคร่งครัด ตามที่คณะกรรมการกลั่นกรองการใช้จ่ายเงินกู้เสนอ โดยกระทรวงมหาดไทยร่วมกับสำนักงานสภาพัฒนาการเศรษฐกิจและสังคมแห่งชาติจัดประชุมผ่านระบบวีดิทัศน์ทางไกล (Video Conference)
ให้แก่จังหวัด เพื่อชี้แจงแนวทางการดำเนินการตามคู่มือแนวปฏิบัติการเสนอโครงการดังกล่าว เมื่อวันศุกร์ที่
๒ เมษายน 2564

กรมส่งเสริมการปกครองท้องถิ่นพิจารณาแล้ว ขอให้จังหวัดแจ้งแนวทางการจัดทำข้อเสนอโครงการให้องค์กรปกครองส่วนท้องถิ่นดำเนินการ ดังนี้

๑. องค์กรปกครองส่วนท้องถิ่นที่มีความประสงค์ขอรับการสนับสนุนงบประมาณ ให้จัดทำรายละเอียดแบบเสนอโครงการพัฒนาและเสริมสร้างความเข้มแข็งของเศรษฐกิจฐานราก โดยโครงการที่ขอรับการสนับสนุนงบประมาณต้องเป็นโครงการพัฒนาและเสริมสร้างความเข้มแข็งของเศรษฐกิจฐานรากที่มีวัตถุประสงค์ เพื่อสร้างงาน สร้างอาชีพ ภายใต้แผนงาน 3.2 แผนงานฟื้นฟูเศรษฐกิจท้องถิ่นและชุมชน ผ่านการดำเนินโครงการหรือกิจกรรมเพื่อสร้างงานสร้างอาชีพ โดยมีลักษณะ ดังนี้

1.1 พัฒนาสินค้า ท่องเที่ยว บริการ และการค้า เช่น การพัฒนาสินค้าผลิตภัณฑ์ชุมชน/OTOP ท่องเที่ยวในประเทศ/ท่องเที่ยวชุมชน การค้าส่งค้าปลีก เป็นต้น

1.2 ยกระดับประสิทธิภาพและสร้างมูลค่าเพิ่มด้านการเกษตร เช่น การพัฒนาเกษตรปลอดภัย เกษตรอินทรีย์ เกษตรแม่นยำ เป็นต้น

1.3 ส่งเสริมและพัฒนาทักษะฝีมือแรงงาน เช่น อบรมอาชีพระยะสั้น อบรมยกระดับทักษะฝีมือ เป็นต้น

1.4 พัฒนาโครงสร้างพื้นฐานเพื่อรองรับการฟื้นตัวและพัฒนากิจกรรมทางเศรษฐกิจ
ของชุมชน เช่น ถนนในหมู่บ้าน แหล่งน้ำขนาดเล็ก เป็นต้น

ทั้งนี้ โครงการหรือกิจกรรมที่เสนอจะต้องเป็นโครงการที่มาจากความต้องการของพื้นที่ (Bottom-up)
และผ่านกระบวนการมีส่วนร่วมของประชาชน รวมทั้งพิจารณาใช้ข้อมูลระบบบริหารจัดการข้อมูลการพัฒนาคนแบบชี้เป้า (TPMAP) มาประกอบการจัดทำโครงการ และต้องดำเนินการให้แล้วเสร็จภายในเดือนธันวาคม 2564

/๒. แจ้งองค์กร...

- 2 -

๒. ให้จัดทำรายละเอียดโครงการพัฒนาและเสริมสร้างความเข้มแข็งของเศรษฐกิจฐานราก ที่มีขอบเขตเงื่อนไขลักษณะโครงการตามข้อ 1 ตามแบบฟอร์มโครงการของสำนักงานสภาพัฒนาการเศรษฐกิจและสังคมแห่งชาติ (แบบฟอร์ม 1 - 2) จัดส่งให้จังหวัด พร้อมแนบเอกสารประกอบคำขอโครงการ แบบรูปรายการ ปร.4 - ปร.5 แบบแสดงรายละเอียดงบประมาณของสำนักงบประมาณ แบบรายงานการประเมินความเสี่ยงการทุจริตของสำนักงานคณะกรรมการป้องกันและปราบปรามการทุจริตในภาครัฐ ตามที่กำหนดในคู่มือแนวทางปฏิบัติ การเสนอโครงการพัฒนาและเสริมสร้างความเข้มแข็งของเศรษฐกิจฐานราก ภายใต้กลุ่มแผนงาน/โครงการฟื้นฟูเศรษฐกิจท้องถิ่นและชุมชนบนพื้นฐานของโอกาสและศักยภาพของท้องถิ่น : ระดับพื้นที่ ทั้งนี้ เพื่อให้เกิดความสมบูรณ์ในการพิจารณาโครงการ องค์กรปกครองส่วนท้องถิ่นอาจจัดทำเอกสารประกอบการพิจารณาที่เกี่ยวข้องเพิ่มเติม (ตามความเห็นของฝ่ายเลขานุการคณะกรรมการขับเคลื่อนไทยไปด้วยกันระดับจังหวัด) อาทิ เช่น บันทึกการตรวจสอบรายละเอียดด้านเทคนิคและประมาณการราคาโครงการ แบบแปลนของโครงการ สำเนาบันทึกการส่งมอบภารกิจให้แก่องค์กรปกครองส่วนท้องถิ่น ผังบริเวณสถานที่ดำเนินโครงการ ภาพถ่ายสถานที่ดำเนินโครงการ สำเนาแผนพัฒนาท้องถิ่น หนังสือแสดงเอกสารสิทธิ์ เป็นต้น

๓. ให้จังหวัดรวบรวมเอกสารโครงการ และจัดทำตารางสรุปจำนวนโครงการและรายละเอียดบัญชีโครงการขององค์กรปกครองส่วนท้องถิ่นในจังหวัดตามแบบฟอร์มที่กำหนด ส่งให้สำนักงานจังหวัด ในฐานะฝ่ายเลขานุการคณะกรรมการขับเคลื่อนไทยไปด้วยกันระดับจังหวัด ตรวจสอบความครบถ้วนของโครงการและเสนอโครงการให้คณะกรรมการขับเคลื่อนไทยไปด้วยกันระดับจังหวัดพิจารณากลั่นกรองโครงการ พร้อมเสนอขอความเห็นชอบจากรัฐมนตรีที่รับผิดชอบแนวคิดการขับเคลื่อนไทยไปด้วยกันระดับพื้นที่จังหวัด เพื่อส่งให้สำนักงานสภาพัฒนาการเศรษฐกิจและสังคมแห่งชาติตามขั้นตอนการดำเนินงาน

๔. ให้จังหวัดประสานการปฏิบัติกับสำนักงานจังหวัดเพื่อนำรายละเอียดโครงการที่ผ่าน
การพิจารณาเห็นชอบจากรัฐมนตรีที่รับผิดชอบแนวคิดการขับเคลื่อนไทยไปด้วยกันระดับพื้นที่จังหวัด
โดยจัดทำตารางสรุปจำนวนโครงการและรายละเอียดบัญชีโครงการขององค์กรปกครองส่วนท้องถิ่นในจังหวัด
ตามแบบฟอร์มที่กำหนด และรวบรวมเอกสารโครงการดังกล่าว ส่งกรมส่งเสริมการปกครองท้องถิ่น
ทางไปรษณีย์อิเล็กทรอนิกส์ econ64.dla@gmail.com โดยระบุหัวข้อเรื่อง **“งบพัฒนาเศรษฐกิจฐานราก ๖4 จังหวัด .....(ระบุ).....”** ระหว่างวันที่ ๑1 - 20 มิถุนายน ๒๕๖4 (ตามห้วงเวลาที่ฝ่ายเลขานุการคณะกรรมการขับเคลื่อนไทยไปด้วยกันระดับจังหวัดจัดส่งโครงการให้กระทรวงมหาดไทย) ดังนี้

4.1 สแกนเอกสารโครงการทั้งหมดเป็นไฟล์ PDF (๑ โครงการ ต่อ ๑ ไฟล์)

4.2 แบบแสดงรายละเอียดงบประมาณของสำนักงบประมาณ เป็นไฟล์ Excel

4.3 แบบฟอร์มตารางสรุปจำนวนโครงการและรายละเอียดบัญชีโครงการขององค์กรปกครองส่วนท้องถิ่น เป็นไฟล์ Excel

4.4 รวบรวมข้อมูลตามข้อ 4.1 - 4.3 จัดทำ QR Code (1 จังหวัด 1 QR Code)

ทั้งนี้ สำหรับจังหวัดชลบุรี ขอให้แจ้งเมืองพัทยารวบรวมส่งกระทรวงมหาดไทยโดยตรง

จึงเรียนมาเพื่อโปรดพิจารณา

 ขอแสดงความนับถือ

 (นายประยูร รัตนเสนีย์)

 อธิบดีกรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

กลุ่มงานส่งเสริมการพัฒนาเศรษฐกิจ สังคม และคุณภาพชีวิต

โทร. ๐-๒๒๔๑-๙๐๐๐ ต่อ ๔๑04 โทรสาร ๐-๒๒๔๑-๖๙๓0